กรีฑาทุ่มงบ 10 ล้าน เนรมิตศูนย์ฝึกประเภทลานระดับนานาชาติ
สมาคมกีฬากรีฑาแห่งประเทศไทย เนรมิตศูนย์ฝึกประเภทลานระดับนานาชาติที่ปทุมธานี โดยใช้งบกว่า 10 ล้านบาท ขณะที่สหพันธ์กรีฑาแห่งเอเชีย ได้ย้ายที่ตั้งสำนักงานมาในประเทศไทย ใช้ ม.ธรรมศาสตร์ รังสิต เป็นสถานที่ทำการ ด้าน พล.ต.ต.สุรพงษ์ อาริยะมงคล อุปนายกและเลขาธิการสมาคมฯ แจงโครงการต่อไปสร้างศูนย์ฝึกประเภทลู่ หวังเป็นศูนย์กลางกรีฑาแห่งเอเชีย พร้อมเผยนักวิ่ง 4×100 ตอนนี้เก็บตัวอยู่เมืองไมอามี สหรัฐอเมริกา เพื่อสู้ศึก ซีเกมส์ที่ฟิลิปปินส์,เมื่อวันที่ 2 เม.ย. สมาคมกีฬากรีฑาแห่งประเทศไทย มีพิธีเปิดศูนย์ฝึกกรีฑาประเภทลาน ตั้งอยู่ที่ ต.เชียงรากน้อย อ.สามโคก จ.ปทุมธานี โดยมี พล.อ.หม่อมหลวง ประสบชัย เกษมสันต์ อุปนายกอาวุโสสมาคมฯ และ มร.คาห์ลัน อัล จูมาน ฮาเม็ด ประธานสหพันธ์กรีฑาแห่งเอเชีย ร่วมกันเปิดงาน พร้อมด้วย พล.ต.ต.สุรพงษ์ อาริยะมงคล อุปนายกและเลขาธิการสมาคม ตลอดจนผู้เกี่ยวข้องเข้าร่วมงานอย่างคับคั่ง,พล.อ.หม่อมหลวง ประสบชัย เกษมสันต์ อุปนายกอาวุโสสมาคมฯ กล่าวว่า ตามที่สมาคมได้วางแผนพัฒนากรีฑาของชาติในระยะยาว จึงได้สร้างศูนย์ฝึกกรีฑาเป็นของตัวเอง บนเนื้อที่ 56 ไร่ ซึ่งเริ่มซื้อไว้มาปี 54 โดยระยะแรกคือการสร้างศูนย์ฝึกกรีฑาประเภทลาน ประกอบด้วย ทุ่มน้ำหนัก, พุ่งแหลน, ขว้างจักร และขว้างค้อน ตอนนี้ดำเนินการก่อสร้างเสร็จแล้ว จึงนับเป็นเรื่องดีของสมาคมจะได้มีศูนย์ฝึกที่เป็นลานระดับนานาชาติเป็นของตัวเอง เพื่อให้นักกีฬาของไทยได้มีพัฒนาที่เข้มแข็งยิ่งๆขึ้นไป,ด้าน มร.คาห์ลัน อัล จูมาน ฮาเม็ด ประธานสหพันธ์กรีฑาแห่งเอเชีย กล่าวว่า ในประวัติศาสตร์กรีฑาทั้งเอเชียและระดับโลก ต้องถือว่าประเทศไทยเป็นประเทศที่มีความสำคัญที่ช่วยให้วงการกรีฑาเอเชียประสบความสำเร็จตลอดมา ทางสหพันธ์กรีฑาเอเชียจึงขอร่วมยินดีที่สมาคมกีฬากรีฑาฯ จะได้มีศูนย์ฝึกประเภทลานที่ยิ่งใหญ่เป็นของตนเอง โดยจากนี้จะมีการลงนามบันทึกความร่วมมือเพื่อสนับสนุนการทำงานร่วมกัน พร้อมกับการย้ายสำนักงานของสหพันธ์กรีฑาแห่งเอเชียมาตั้งในประเทศไทยอย่างเป็นทางการ โดยใช้มหาวิทยาลัยธรรมศาสตร์ ศูนย์รังสิต เป็นสถานที่ตั้ง,ขณะที่ พล.ต.ต.สุรพงษ์ อาริยะมงคล อุปนายกและเลขาธิการสมาคมฯ กล่าวว่า ศูนย์ฝึกกรีฑาประเภทลานแห่งนี้ ได้ใช้พื้นที่ 1 ใน 4 ของพื้นที่ทั้งหมด และใช้งบประมาณกว่า 10 ล้านบาท ส่วนโครงการระยะ 2 คือการก่อสร้างสถานที่ฝึกซ้อมประเภทลู่ ได้แก่ สนามพื้นยาง 400 เมตร และสนามกรีฑาในร่ม 300 เมตร ตลอดจนที่พักนักกีฬา และที่ตั้งของสมาคมกีฬากรีฑาแห่งประเทศไทย ซึ่งจะทำให้ประเทศไทยนั้นเป็นศูนย์กลางกรีฑาแห่งเอเชียต่อไป,เมื่อถามว่า การเตรียมความพร้อมของนักกรีฑาในการสู้ศึกซีเกมส์ช่วงปลายปีนี้เป็นอย่างไร พล.ต.ต.สุรพงษ์กล่าวว่า นักกีฬาของเราได้ฝึกซ้อมอย่างต่อเนื่องทั้งประเภทลู่และประเภทลาน ซึ่งในประเภทลู่เราส่งแข่งขันในทุกระยะ และเราได้ดันเด็กรุ่นใหม่ขึ้นมาสู้ในศึกซีเกมส์ครั้งนี้ โดยเฉพาะนักวิ่ง 4×100 ทั้งชายและหญิง ที่ตอนนี้ฝึกซ้อมอยู่เมืองไมอามี ประเทศสหรัฐอเมริกา คาดหวังว่าจะสร้างผลงานที่ดีในซีเกมส์ที่ฟิลิปปินส์นี้.
สมาคมกีฬากรีฑาแห่งประเทศไทย เนรมิตศูนย์ฝึกประเภทลานระดับนานาชาติที่ปทุมธานี โดยใช้งบกว่า 10 ล้านบาท ด้านอุปนายกและเลขาธิการสมาคมฯ แจงโครงการต่อไปสร้างศูนย์ฝึกประเภทลู่ 
สมาคมกีฬากรีฑาแห่งประเทศไทย,พล.ต.ต.สุรพงษ์ อาริยะมงคล,ศูนย์ฝึกกรีฑา 50ไร่สามโคก,ซีเกมส์ 2019